*Dreifibréf til fjármálafyrirtækja*

*27. mars 2014*

*Tilvísun: 2013010289/12.10*

**Efni: Umræðuskjal nr. 5/2014 um drög að reglum um yfirfærða útlánaáhættu vegna verðbréfunar.**

Fjármálaeftirlitið hefur gefið út umræðuskjal nr. 5/2014. Umræðuskjalið inniheldur drög að reglum um yfirfærða útlánaáhættu vegna verðbréfunar. Reglurnar verða settar með heimild í 1. mgr. 29. gr. d laga nr. 161/2002 um fjármálafyrirtæki.

Með þessu dreifibréfi gefur Fjármálaeftirlitið viðtakendum kost á að gera athugasemdir við drögin. Skjölin eru einnig birt á vefsíðu Fjármálaeftirlitsins, www.fme.is.

Meginefni reglnanna felur í sér skyldu fjármálafyrirtækja til að halda eftir hluta af hreinni fjárhagslegri hlutdeild vegna verðbréfunar. Umrætt lágmark verður skv. 3. gr. reglnanna fimm prósent af hreinni fjárhagslegri hlutdeild eins og hún er skilgreind í sama ákvæði.

Umsagnaraðilar eru vinsamlegast beðnir um að skila umsögnum rafrænt á sérstöku umsagnareyðublaði sem útbúið hefur verið vegna regludraga þessara. Umsagnareyðublaðið má nálgast á vefsíðu Fjármálaeftirlitsins með því að velja „Lög og tilmæli“-flipann á forsíðu og velja svo flokkinn „Umræðuskjöl“. Umsagnareyðublaðið skal sent á netfangið fme@fme.is.

Með setningu reglna um yfirfærða útlánaáhættu vegna verðbréfunar hefur Fjármálaeftirlitið lokið við að innleiða þá þætti tilskipunar 2009/111/EB (CRD II) sem innleiða átti með reglum settum af stofnuninni, en áður hefur Fjármálaeftirlitið gefið út reglur um viðbótareiginfjárliði fyrir fjármálafyrirtæki, nr. 1250/2012, og reglur um stórar áhættuskuldbindingar hjá fjármálafyrirtækjum, nr. 625/2013. Setning þessara reglna er jafnframt liður í undirbúningi fyrir innleiðingu reglugerðar (ESB) nr. 575/2013, sem er hluti af CRD IV löggjöfinni. Tekið hefur verið mið af ákvæðum reglugerðarinnar, en óverulegar breytingar verða á efni reglna um yfirfærða útlánaáhættu vegna verðbréfunar þegar reglugerð (ESB) nr. 575/2013 verður hluti af landsrétti hér á landi.

Þess er óskað að athugasemdir vegna umræðuskjalsins verði sendar Fjármálaeftirlitinu ekki síðar en 16. apríl nk. Nánari upplýsingar veitir Hjálmar Stefán Brynjólfsson (hjalmar@fme.is).

Virðingarfyllst,

FJÁRMÁLAEFTIRLITIÐ

*Halldóra E. Ólafsdóttir Hjálmar S. Brynjólfsson*